Námsmenn mótmæla 11. janúar 2019 við háskóla í Teheran . Mótmælendur fyrir utan háskóla í Teheran kröfðust þess laugardaginn 11. janúar að þeir yrðu látnir sæta ábyrgð sem skutu , að sögn fyrir mistök , niður úkraínska farþegaflugvél aðfaranótt miðvikudags 8. janúar þegar hún hóf sig á loft frá flugvellinum í Teheran . Aðfaranótt 11. janúar viðurkenndu yfirvöld í Íran að loftvarnaflaug íranska hersins hefði verið skotið á flugvélina . Sá sem var á vakt hefði haldið að þarna væri óvinur á ferð og brugðist rangt við á 10 sekúndum án þess að hafa samband við yfirmenn sína . „ Afsögn er ekki nóg , “ hrópuðu mótmælendur fyrir utan Amir Kabir háskólann og vildu að þeir yrðu dregnir fyrir dómara sem urðu 176 manns að aldurtila með afglöpum sínum . Heimagerð myndskeið á samfélagsmiðlum sýndu mótmælendur einnig hrópa „ svívirðileg “ og áttu þeir þá við írönsk stjórnvöld . Áður en opinberlega var viðurkennt að um flugskeytaárás hefði verið að ræða höfðu írönsk stjórnvöld margsinnis hafnað ásökunum erlendra yfirvalda um að svo væri . Öll framganga íranskra ráðamanna er áfall fyrir marga Írana og syrgir þá . Amirali Hajizadeh , yfirmaður loftferðadeildar íslamska byltingarhersins , sagði 11. janúar að „ öll ábyrgð “ á harmleiknum hvíldi á deild hans . Hann birtist í ríkissjónvarpi Írans og sagði að við fréttirnar af örlögum farþegavélarinnar hefði hann „ óskað að ég væri dauður “ . Erkiklerkur Írana Ayatollah Ali Khamenei vottaði fjölskyldum þeirra 176 sem létu lífið „ djúpa samúð “ og skipaði hernum að kanna hvað hefði farið úrskeiðis og hver bæri ábyrgð á þessu „ sársaukafulla atviki “ . Sænska samgöngustofan tilkynnti föstudaginn 10. janúar að hún hefði lagt bann við beinu flugi Iran Air milli Svíþjóðar og Írans vegna óvissu sem tengdist flugslysinu og öryggi almennra flugvéla . Sænska utanríkisráðuneytið staðfesti að 17 farþeganna í úkraínsku vélinni sem var á leið frá Teheran til Kænugarðs ættu „ búsetu “ í Svíþjóð en 10 þeirra hefðu þar borgararétt .